Document ID: 32004R0837

Κανονισμός (ΕΚ) αριθ. 837/2004 της Επιτροπής
της 28ης Απριλίου 2004
για την προκήρυξη δημοπρασίας για την πώληση αλκοόλης οινικής προέλευσης, αποθεματοποιημένη στη Γερμανία, για νέες βιομηχανικές χρήσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργανώσεως της αμπελοοινικής αγοράς(1), και ιδίως το άρθρο 33,
Εκτιμώντας τα ακόλουθα:
(1) Ο κανονισμός (ΕΚ) αριθ. 1623/2000 της Επιτροπής, της 25ης Ιουλίους 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς(2) καθόρισε, μεταξύ άλλων, τις λεπτομέρειες εφαρμογής που αφορούν τη διάθεση των αποθεμάτων αλκοόλης που έχουν συσταθεί μετά τις αποστάξεις που αναφέρονται στα άρθρα 27, 28 και 30 του κανονισμού (ΕΚ) αριθ. 1493/1999 και κατέχονται από τους οργανισμούς παρέμβασης.
(2) Είναι σκόπιμο να διενεργηθούν, σύμφωνα με το άρθρο 80 του κανονισμού (ΕΚ) αριθ. 1623/2000, δημοπρασίες για την πώληση αλκοόλης οινικής προέλευσης, για νέες βιομηχανικές χρήσεις, προκειμένου να περιοριστούν τα αποθέματα κοινοτικής οινικής αλκοόλης και να δοθεί η δυνατότητα υλοποίησης στην Κοινότητα βιομηχανικών σχεδίων περιορισμένης έκτασης ή μεταποίησής της σε εμπορεύματα προοριζόμενα να εξαχθούν για βιομηχανικούς σκοπούς. Η κοινοτική οινική αλκοόλη που έχει αποθεματοποιηθεί στη Γερμανία, αποτελείται από ποσότητες που προέρχονται από την απόσταξη που αναφέρεται στο άρθρο 30 του κανονισμού (ΕΚ) αριθ. 1493/1999.
(3) Από την 1η Ιανουαρίου 1999 και δυνάμει του κανονισμού (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του νέου γεωργονομισματικού καθεστώτος του ευρώ(3), οι τιμές προσφοράς και οι εγγυήσεις πρέπει να εκφράζονται σε ευρώ και οι πληρωμές πρέπει να πραγματοποιούνται σε ευρώ.
(4) Πρέπει να καθοριστούν ελάχιστες τιμές για την υποβολή των προσφορών, διαφοροποιημένες ανάλογα με την κατηγορία της τελικής χρήσης.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Προβαίνουμε στην πώληση αλκοόλης οινικής προέλευσης για νέες βιομηχανικές χρήσεις, με τρεις δημοπρασίες με αριθμούς 48/2004 ΕΚ, 49/2004 ΕΚ και 50/2004 ΕΚ. Η αλκοόλη προέρχεται από την απόσταξη που αναφέρεται στο άρθρο 30 του κανονισμού (ΕΚ) αριθ. 1493/1999 και κατέχεται από τον γερμανικό οργανισμό παρέμβασης.
Ο όγκος της προσφερομένης προς πώληση αλκοόλης ανέρχεται σε 20358,788 εκατόλιτρα αλκοόλης 100 % vol, που κατανέμονται ως εξής:
α) η δημοπρασία 48/2004 ΕΚ αφορά ποσότητα 8136 εκατολίτρων αλκοόλης 100 % vol.·
β) η δημοπρασία 49/2004 ΕΚ αφορά ποσότητα 8605 εκατολίτρων αλκοόλης 100 % vol.·
γ) η δημοπρασία 50/2004 ΕΚ αφορά ποσότητα 3617 εκατολίτρων αλκοόλης 100 % vol.
Ο αριθμός των δεξαμενών, οι τόποι αποθεματοποίησης και ο όγκος αλκοόλης 100 % vol. που περιλαμβάνεται σε κάθε μία από αυτές, εμφαίνονται στο παράρτημα.
Άρθρο 2
Η πώληση γίνεται σύμφωνα με τις διατάξεις των άρθρων 79, 81 έως 85, 95, 96, 97, 100 και 101 του κανονισμού (ΕΚ) αριθ. 1623/2000 και του άρθρου 2 του κανονισμού (ΕΚ) αριθ. 2799/98.
Άρθρο 3
1. Οι προσφορές πρέπει να κατατεθούν ή να αποσταλούν με συστημένη επιστολή στον ακόλουθο οργανισμό παρεμβάσεως, που κατέχει την εν λόγω αλκοόλη:
Bundesanstalt für Landwirtschaft und Ernährung (BLE), Referat 321
Διεύθυνση: Adickesallee 40, D-60322 Frankfurt am Main
Ταχυδρομική διεύθυνση: D-60631 Frankfurt am Main
Τηλέφωνο: +49-(0)69-1564- 0 (τηλεφωνικό κέντρο) ή +49-(0)69-1564-479 (απευθείας γραμμή)
Φαξ: +49-(0)69-1564-794
2. Οι προσφορές εσωκλείονται σε κλειστό και σφραγισμένο φάκελο που φέρει την ένδειξη: "Υποβολή προσφοράς - δημοπρασία αλκοολών που προορίζονται για νέες βιομηχανικές χρήσεις, αριθ. 48/2004 ΕΚ, 49/2004 ΕΚ, 50/2004 ΕΚ" και ο φάκελος αυτός περιέχεται σε φάκελο που φέρει τη διεύθυνση του συγκεκριμένου οργανισμού παρέμβασης.
3. Οι προσφορές πρέπει να περιέλθουν στον οργανισμό παρέμβασης που αναφέρεται στην παράγραφο 1, το αργότερο στις 21 Μαΐου 2004, στις 12:00 (ώρα Βρυξελλών).
4. Κάθε προσφορά πρέπει να συνοδεύεται από την απόδειξη συστάσεως, στον οργανισμό παρέμβασης που αναφέρεται στην παράγραφο 1, εγγυήσεως συμμετοχής ύψους 4 ευρώ ανά εκατόλιτρο αλκοόλης 100 % vol.
Άρθρο 4
Οι ελάχιστες τιμές για τις οποίες μπορούν να γίνουν προσφορές είναι:
α) για κάθε νέα βιομηχανική χρήση:
i) για την παρτίδα 48/2004 ΕΚ, 9 ευρώ ανά εκατόλιτρο αλκοόλης 100 % vol.,
ii) για τις παρτίδες 49/2004 ΕΚ και 50/2004 ΕΚ, 7 ευρώ ανά εκατόλιτρο αλκοόλης 100 % vol.·
β) εάν η αλκοόλη προορίζεται για καύση, 6 ευρώ ανά εκατόλιτρο αλκοόλης 100 % vol.
Άρθρο 5
Οι διατυπώσεις οι σχετικές με τη δειγματοληψία, έχουν καθοριστεί στο άρθρο 98 του κανονισμού (ΕΚ) αριθ. 1623/2000. Η τιμή των δειγμάτων ανέρχεται σε 10 ευρώ ανά λίτρο.
Ο οργανισμός παρέμβασης παρέχει κάθε χρήσιμη πληροφορία σχετικά με τα χαρακτηριστικά των πωλουμένων αλκοολών.
Άρθρο 6
Η εγγύηση καλής εκτέλεσης ανέρχεται στο ποσό των 30 ευρώ ανά εκατόλιτρο αλκοόλης 100 % vol.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Απριλίου 2004.

Labels: 3
18
17